አገራዊ ለውጡ የታሰበለትን ዓላማ እንዲያሳካ ሁሉም ኢትዮጵያዊ ለሰላሙ ዘብ እንዲቆም መንግስት ጥሪ አቀረበ
አገራዊ ለውጡ የታሰበለትን ዓላማ እንዲያሳካ ሁሉም ኢትዮጵያዊ ለሰላሙ ዘብ እንዲቆም መንግስት ጥሪ አቀረበ።የመንግስት ኮሙኒኬሽን ጉዳዮች ፅህፈት ቤት በሳምንታዊ የመንግስት አቋም መግለጫው እንዳስታወቀው በአገሪቱ የተጀመረው ለውጥ በአገር ውስጥና በውጭ አገራት የሚኖሩትን ኢትዮጵያውያን ሁሉ በአንድነት እና በፍቅር እያሰባሰበ እና እያሳተፈ ነው።የህዝቦችን የዓመታት ጥያቄዎች መመለስ እና ፍላጎቶችን ማሟላትን ታሳቢ አድርጎ በመካሄድ ላይ መሆኑንም መግለጫው ያትታል።ለውጡ ለሀገሪቱ ዘላቂ ሰላም እና አንድነት፣ ዋስትና ላለው ዴሞክራሲያዊ ሥርዓት፣ለዜጎች ሰብዓዊና ዴሞክራሲያዊ መብቶች መከበር፣ለፍትሃዊ ተጠቃሚነት እና ለህግ የበላይነት መረጋገጥ ጠንካራ መሰረት እየጣለ መሆኑ ተጠቅሷል።ለውጡ የአፍሪካ አገሮችንና የጎረቤት አገራትን ጭምር ተጠቃሚ በማድረግ ዘላቂ ሰላም መፍጠርንና ቀጠናዊ ትስስርን ማጠናከርን ዓላማው አድርጎ በመንቀሳቀሱ ባለፉት ጥቂት ወራት ውስጥ ብቻ ትላልቅ ዲፕሎማሲያዊና ኢኮኖሚያዊ ድሎች መመዝገቡ ተጠቅሷል።ይሁን እንጂ አገራዊ ለውጡ እንዲፋጠን እና የታሰበለትን ዓላማ እንዲያሳካ፣ የአገራችንን ሰላም መጠበቅ የእያንዳንዱ ኢትዮጵያዊ ሃላፊነት እና ተግባር ሊሆን ይገባል ተብሏል፡፡መላው ኢትዮጵያውያን እና ትውልደ ኢትዮጵያውያን በይቅርታ፣ ፍቅር፣ አንድነት እና የመደመር ጉዞ ላይ በመሆን የተጀመረውን አገራዊ ለውጥ ለማስቀጠል ለአገሩ የሰላም ዘብ መሆኑን በተግባር እንዲያረጋግጥ መንግስት ጥሪውን አቅርቧል። (ኢዜአ)